מחזיקי איגרות החוב של אינטרנט זהב הצביעו היום (ג') בנוגע להצעת ההשקעה המועדפת עליהם - זו של איש העסקים גד זאבי או זו של קרן ההשקעות מארה"ב סרצ'לייט. בתום מאבק ממושך, 85% מבעלי אגרות החוב הצביעו בעד מתן בלעדיות לסרצלייט והנחו את החברה להתקדם מול סרצלייט, שהציעה לקנות ממנה את השליטה בביקום .
במהלך היום ניסה גד זאבי לשפר הצעתו מספר פעמים ובין היתר זאבי העמיד מכתב כוונות מ-AON למימון של עד 700 מיליון שקלים בדקות האחרונות של המכרז. ל"גלובס" נודע, כי למרות שיעורי ההחזר הגבוהים יותר בהצעת זאבי, מוסדיים גדולים שמחזיקים באגחים של אינטרנט זהב נטו דווקא לטובת סרצלייט, לאור העובדה שסרצלייט סיימו את בדיקות הנאותות בבזק , וזאבי עדיין לא התחיל אותן, וכן הוודאות לסגירת עסקה שבעיניהם גבוהה יותר בהצעת סרצלייט. להערכתם, הצעה זו משקפת ודאות גבוהה יותר.